(Ministru kabineta 2017. gada ... rīkojums Nr. ..)

Pamatnostādnes “Kūdras ilgtspējīgas izmantošanas stratēģija 2018. - 2050. gadam”

Saturs

[1. Kopsavilkums 3](#_Toc497821559)

[2. Saīsinājumi 4](#_Toc497821560)

[3. Ievads 5](#_Toc497821561)

[4. Politikas mērķi 6](#_Toc497821562)

[5. Problēmas, kuru risināšanai ir nepieciešams īstenot valdības politiku 6](#_Toc497821563)

[5.1. Aizsargājamās un kūdras ieguvei atvēlamās platības noteikšana 6](#_Toc497821569)

[5.2. Kūdras lomas tautsaimniecībā izvērtējumu 7](#_Toc497821570)

[5.3. Normatīvā regulējuma sadrumstalotība 8](#_Toc497821571)

[5.4. Institucionālā sadrumstalotība 8](#_Toc497821572)

[5.5. Datu atšķirības dažādos informācijas avotos 9](#_Toc497821573)

[5.6. Derīgo izrakteņu vietas rekultivācija pēc ieguves pabeigšanas 11](#_Toc497821574)

[5.7. Speciālistu trūkums nozarē 11](#_Toc497821575)

[6. Zemes dzīļu izmantošana politikas un attīstības plānošanas dokumentos 11](#_Toc497821576)

[7. Turpmākās rīcības plānojums 16](#_Toc497821577)

Pielikums nr. 1: Situācijas apraksts

Pielikums nr. 2: Kūdras atradnes un īpaši aizsargājamās dabas teritorijas

Pielikums nr. 3: Vēsturiskās kūdras ieguves vietas

# Kopsavilkums

Kūdras ilgtspējīgas attīstības stratēģija sagatavota, lai veidotu zinātniski pamatotu kūdras resursu izmantošanas un aizsardzības sadalījumu, noteiktu aizsargājamās, kūdras ieguvē izmantojamās un rezervē atstājamās platības un noteiktu efektīvākos, ekonomiski pamatotākus un dabas daudzveidībai draudzīgākos rekultivācijas pasākumus.

Galvenās problēmas kūdras nozarē, kuru risināšanai nepieciešams īstenot valdības politiku ir aizsargājamo un kūdras ieguvei atvēlamo platību noteikšana; resursa tautsaimnieciskās lomas aktualizācijas izvērtējums; normatīvā un institucionālā regulējuma sadrumstalotība; pieejamo datu atšķirības; „vēsturiski” nerekultivēto platību sakārtošana, kā arī speciālistu trūkums.

Stratēģijā identificēti kūdras nozares ilgtspējas galvenie virzieni, veicamās darbības un sasniedzamie rezultāti, kā arī atbildīgās iestādes.

# Saīsinājumi

COP - Konvenciju pušu konference

DAP – Dabas aizsardzības pārvalde

EM – Ekonomikas ministrija

ES – Eiropas Savienība

ETS – Emisijas kvotu tirdzniecības sistēmas

FM – Finanšu ministrija

IZM – Izglītības un zinātnes ministrija

KPSP – Klimata pārmaiņu starpvaldību padome

LLU – Latvijas Lauksaimniecības universitāte

LKA – Latvijas Kūdras asociācija

LM – Labklājības ministrija

LU – Latvijas Universitāte

LVĢMC – Latvijas Vides ģeoloģijas un meteoroloģijas centrs

LZA – Latvijas Zinātņu akadēmija

NĪVK IS – nekustamā īpašuma valsts kadastra informācijas sistēmā

SEG – Siltumnīcefekta gāzes

VARAM – Vides aizsardzības un reģionālās attīstības ministrija

ZIZIMM – Zemes izmantošana, zemes izmantošanas maiņa un mežsaimniecība

ZM – Zemkopības ministrija

# Ievads

Kūdra ir Latvijas dabas bagātība – resurss, kura izmantošanas iespējas un potenciāls ir nozīmīgi valsts attīstībai, bet kas līdz galam nav apzināts un netiek izmantots viss tās ekonomiskais potenciāls.

Purvi un kūdras atradnes Latvijas teritorijā aizņem ap 10,5 % no valsts platības – ap 6782 km2. Galvenā Latvijas kūdras krājuma izplatība koncentrēta Austrumlatvijas zemienē, Piejūras zemienē un Ziemeļvidzemes zemienē. Lielākais kūdras atradņu īpatsvars atrodas Latgales plānošanas reģionā – 31 % no kopējā resursu apjoma.

Jāņem vērā, ka bez tautsaimnieciskas nozīmes purvi jeb kūdrāji un ezeri nodrošina sabiedrībai arī ekosistēmu pakalpojumus, piemēram, pārtikā lietojamās dabas veltes, atpūtas un rekreācijas zonas, ūdens regulāciju dabā, aizsardzību pret plūdiem, dzīvesvietu putniem un zivīm, kā arī uzglabā lielus oglekļa krājumus.

Lai gan šo resursu krājuma apjoms sniedz ievērojamu to izmantošanas potenciālu, pašlaik nav vienotas politiskas un zinātniski pamatotas šo resursu ilgtspējīgas izmantošanas stratēģijas, kas konceptuāli noteiktu, kāda daļa purvu izmantojama kūdras ieguvei un kāda daļa no šim resursiem aizsargājama. Tāpat nepieciešams noteikt, kādi rekultivācijas pasākumi būtu veicināmi kā efektīvi, ekonomiski un dabas daudzveidībai draudzīgāki ar iespējami vismazāko negatīvo ietekmi uz klimata pārmaiņām.

Kūdras ilgtspējīgas izmantošanas stratēģija 2018. – 2050. gadam (turpmāk – Stratēģija) aptver kūdras izmantošanu un ir vides aizsardzības nozares politikas plānošanas dokuments. Stratēģija var kļūt par pamatu kūdrāju izmantošanas plānošanai ilgtermiņā. Kūdras stratēģija ir valstī tradicionālā tautsaimniecības nozares ilgtspējīgas attīstības politikas dokuments, kurā tiek noteiktas vides, ekonomikas un sociālās pamatnostādnes. Ilgtspējīga apsaimniekošana nozīmē resursu pārvaldīšanu un izmantošanu tādā veidā un apjomā, kas saglabā to potenciālu īstenot ekoloģiskās, ekonomiskās un sociālās funkcijas vietējā, nacionālā un globālā līmenī tagad un nākotnē, un kas nerada draudus citām ekosistēmām.

# Politikas mērķi

* Novērtēt kūdras ilgtspējīgas izmantošanas potenciālu, ņemot vērā saistīto nozaru un sabiedrības intereses dabas aizsardzībā, klimata pārmaiņu ierobežošanā un rekreācijas vajadzības.
* Radīt priekšnoteikumus ilgtspējīgai kūdras resursu apsaimniekošanai, stabilai un prognozējamai resursu pieejamībai;
* Nodrošināt sistemātisku datu ieguvi, aktualizēšanu un uzturēšanu par kūdrāju izplatību un pieejamiem kūdras resursiem.

Stratēģija izstrādāta atbilstoši:

* Vides politikas pamatnostādnēs 2014.–2020. gadam (apstiprināts ar 2014. gada 26. marta Ministru kabineta rīkojumu Nr. 130 “Par Vides politikas pamatnostādnēm 2014.-2020. gadam”) noteiktajam rīcības virzienam 3.3. pasākums 1) “zemes dzīļu izmantošanas stratēģijas (plānošanas dokumentu) izstrāde”, katru derīgo izrakteņu veidu izdalot atsevišķi”;
* M. Kučinska valdības rīcības plāna pasākums (apstiprināts 2016. gada 3. maijā ar Ministru kabineta rīkojumu Nr. 275 “Par Valdības rīcības plānu Deklarācijas par Māra Kučinska vadītā Ministru kabineta iecerēto darbību īstenošanu”)7.1.”izstrādāsim kūdras un citu zemes dzīļu resursu ilgtspējīgas izmantošanas stratēģiju”;
* Ministru kabineta prioritāro rīcības virzienu tautsaimniecības attīstībai 1.5. apakšpunkts, kas paredz izstrādāt priekšlikumus par ekonomiski nozīmīgo vietējo resursu (mežs, aramzeme, ūdens, vējš, nemetāliskie derīgie izrakteņi, u.c.) izmantošanas intensifikāciju, pastiprinot privātā sektora ilgtspējīgu iesaisti šo resursu izmantošanā (Ministru kabineta 2016. gada 3. maija rīkojums Nr. 275 “Par Valdības rīcības plānu Deklarācijas par Māra Kučinska vadītā Ministru kabineta iecerēto darbību īstenošanu”).
* Latvijas Republikas Saeimas Ilgtspējīgas attīstības komisijas (turpmāk – Komisija) 2016. gada 13. oktobra vēstulei Nr. 142.9/17-21-12/16, kurā tika lūgts sagatavot kūdras nozares attīstības stratēģiju;
* Latvijas Republikas Saeimas Tautsaimniecības, agrārās, vides un reģionālās politikas komisijas 2016. gada 19. oktobra vēstulei Nr. 142.9/8-16-12/16.

Arī Latvijas Kūdras asociācija, kas apvieno Latvijas kūdras ražotājus, ar nozari saistītos uzņēmējus un fiziskas personas, kā arī Latvijas Universitāte un citas grupas norādījuši uz kūdras izmantošanas stratēģijas nepieciešamību.

# Problēmas, kuru risināšanai ir nepieciešams īstenot valdības politiku



## Aizsargājamās un kūdras ieguvei atvēlamās platības noteikšana

Latvija ir bagāta ar purviem, taču nav izstrādāta stratēģija iepriekš minētā zemes dzīļu resursa – kūdras ilgtspējīgai izmantošanai. Nepieciešams valsts līmenī noteikt, kāda daļa no šiem resursiem būtu aizsargājama, kāda izmantojama kūdras ieguvei, un kādi ir Latvijas apstākļos efektīvākie, ekonomiskākie, klimata pārmaiņas mazinošākie un dabas daudzveidībai un videi draudzīgākie rekultivācijas pasākumi.

Likuma “Par zemes dzīlēm” (2. pants) mērķis ir nodrošināt zemes dzīļu kompleksu, racionālu, vidi saudzējošu un ilgtspējīgu izmantošanu, kā arī noteikt zemes dzīļu aizsardzības prasības. Derīgo izrakteņu ieguve ir pasākumu komplekss un vienā atradnē tā var ilgt vairākus gadu desmitus, pat 70 – 80 gadus, kūdras atradnes vidējais izstrādes laiks ir 50 gadi. No SEG emisiju samazināšanas viedokļa ir lietderīgi kūdras ieguves periodu iespējami koncentrēt. Šobrīd nav noteikti ilgtspējīgi kūdras ieguves apjomi, kas veicinātu kūdras ieguves un nozares attīstību un dotu iespēju sabalansēt sabiedrības tautsaimniecības intereses un intereses dabas aizsardzībā, klimata pārmaiņu ierobežošanā un rekreācijā. Lai risinātu šo problēmjautājumu, nepieciešams valsts līmenī noteikt ar dabas aizsardzības aprobežojumiem neapgrūtinātas saimnieciskai izmantošanai (ieguvei) pieejamās kūdras resursu platības.

Būtiska ir arī purvu ekosistēmu pakalpojumu loma, kā arī ar to saistītās tiesības ikvienam vākt savvaļas ogas, augļus, riekstus un sēnes.

Kamerāli izanalizējot pašlaik pieejamos datus par kūdras atradnēm[[1]](#footnote-2), izdalīti 1461 telpiskie objekti, pēc Latvijas novadu teritoriālā iedalījuma - 1824 telpiskie objekti, ar kopējo platību 501 079 ha, kas ir 70,5% no kopējā analizētā teritorijas apjoma (2. pielikums “Kūdras atradnes un īpaši aizsargājamās dabas teritorijas”). Daļu no šiem telpiskajiem objektiem var uzskatīt par kūdras ieguvei potenciāli pieejamām atradnēm[[2]](#footnote-3). 1.pielikumā ietverta arī informācija par atradnes platībām, uz kurām izsniegta zemes dzīļu izmantošanas licence, par teritorijām, kurās kūdras resursu ieguve ir pārtraukta, kā arī par dabas aizsardzības teritorijām, kurās kūdras resursu ieguve nav atļauta vai ir atļauta ar ierobežojumiem. 40,13% (204 307 ha) no kamerāli identificēto kūdras atradņu teritorijas pārklājas ar īpaši aizsargājamām dabas teritorijām un mikroliegumiem. 2.pielikums ir informatīvs saraksts kūdrāju tālākai izvērtēšanai.

## Kūdras lomas tautsaimniecībā izvērtējumu

Kūdra Latvijā līdz šim izmantoti nepietiekami efektīvi ļoti šaurā izmantošanas veidu lokā. Kūdras ieguve un pārstrāde dod ieguldījumu ar to saistīto nozaru attīstībā. Šīs nozares ir loģistika, degvielas tirdzniecība, iepakojuma ražošana, elektroenerģijas ražošana, apdrošināšana, bankas un grāmatvedības pakalpojumi, būvniecības pakalpojumi, tehnikas remontēšana, zemes dzīļu ģeoloģiskā izpēte.

Vēsturiskajās kūdras ieguves platībās, kur ieguve ir pārtraukta un nav atjaunota, dabisko procesu ietekmē kūdra mineralizējas un nosēžas - līdz ar to tiek zaudēts ļoti vērtīgs valsts resurss.

Pašreizējā situācija liecina, ka pamatā tiek izmantots tikai purva augšējais slānis, t.s. „gaišā kūdra”, ko visbiežāk izmanto lauksaimniecībā. Savukārt purva dziļākie slāņi jeb tā saucamā „tumšā kūdras”, kas veido trešdaļu vai pat pusi no purva, paliek neizstrādāta un neizmantota. Purva dziļākie slāņi jeb tā saucamā „tumšā kūdra”, kuru var izmantot kurināšanai, netiek pilnvērtīgi izmantoti, jo nav pieprasījuma pēc kurināmās kūdras. Kūdras izmantošanas paplašināšana palielinātu nodarbinātību laukos, attīstītu vietējo ekonomiku, paaugstinātu valsts energoneatkarību.

Lai nodrošinātu kūdras izmatošanas ilgtspēju, šie resursi ir saprātīgi jāapsaimnieko. Šim nolūkam ir jāizmanto jaunas modernas derīgo izrakteņu ieguves un pārstrādes metodes, jārada un jāievieš jauni inovatīvi produkti, kā arī efektīvi jāizmanto jau izstrādātās vai daļēji izstrādātās purvu platības.

## Normatīvā regulējuma sadrumstalotība

Purvu un ezeru aizsardzība, izmantošana un derīgo izrakteņu ieguve šobrīd tiek reglamentēta ar vairāku normatīvo aktu prasībām un nosacījumiem, aptverot prasības kā dabas un vides aizsardzības jomā, tā arī būvniecības, tajā skaitā meliorācijas regulējuma jomā. Tomēr attiecīgo jomu regulējums rada pretrunas tos piemērojot. Kūdra pēc savām īpašībām, ieguves tehnoloģijām un pielietojuma mērķa atšķiras no citiem derīgajiem izrakteņiem, piemēram, grants, ģipšakmens vai dolomīta, un tādēļ šim derīgo izrakteņu veidam nepieciešams specifisks regulējums. Nepieciešams arī novērst normatīvo aktu pretrunas. Spēkā esošo normatīvo aktu regulējums noteic, ka Latvijā zemes dzīles pieder zemes īpašniekam. Sadrumstalotās īpašumtiesības uz zemes dzīlēm un normatīvais regulējums šajā jomā padara neiespējamu valsts mēroga ģeoloģisko kartēšanu un apgrūtina izpētes darbu veikšanu. Pilnvērtīga Latvijas kūdras resursu inventarizācija un kūdras fonda aktualizācija nav veikta kopš pagājušā gadsimta 80. gadu sākuma[[3]](#footnote-4). Datu iegūšanas laiks ir no pagājušā gadsimta 1978. gada līdz 1997. gadam. Informācija par daļu atradņu ir ievākta vairāk nekā pirms 50 gadiem. Pašlaik notiek atsevišķu purvu ģeoloģiskā izpēte vai papildizpēte, vai kūdras ieguves lauku inventarizācija, bet netiek veikti sistemātiski kūdras resursu ģeoloģiskās kartēšanas darbi. Nepieciešams pilnveidot normatīvo regulējumu, kas ļautu veikt ģeoloģisko kartēšanu.

Saistībā ar purviem, dabas aizsardzību un kūdras izmantošanu tiek izmantots daudz terminu, kas ne vienmēr rada skaidru izpratni par jomu. Ir nepieciešams speciālistu vidū panākt vienošanos par vienotas terminoloģijas izstrādi un lietošanu. To sekmētu arī attiecīgu vadlīniju izstrāde vai publikācijas.

## Institucionālā sadrumstalotība

Pašlaik zemes dzīļu, tajā skaidrā kūdras, pārvaldība sadalīta starp vairākām institūcijām: Valsts vides dienests izsniedz zemes dzīļu izmantošanas licences un derīgo izrakteņu pases, dabas resursu lietošanas atļaujas, veic zemes dzīļu izmantošanas kontroli, nosaka derīgo izrakteņu ieguves limitus, saskaņo derīgo izrakteņu ieguves projektus. Pašvaldības ir tiesīgas izsniegt kūdras ieguves atļauju ieguvei līdz 5 hektāru platībā vienam īpašniekam piederoša īpašuma robežās. VSIA „Latvijas Vides, ģeoloģijas un meteoroloģijas centrs” uztur ģeoloģiskās informācijas sistēmu, akceptē un uzskaita derīgo izrakteņu krājumus, sniedz zemes dzīļu informāciju gan valsts pārvaldes funkciju ietvaros, gan kā maksas pakalpojumus. Tā kā Latvijā zemes dzīles pieder zemes īpašniekam, kā zemes īpašnieki vai tiesiskie valdītāji dzīļu apsaimniekošanā iesaistīti gan AS „Latvijas valsts meži”**,** gan pašvaldības (t.sk. Rīgas pašvaldības SIA “Rīgas meži”)**,** nelielos apjomos arī Dabas aizsardzības pārvalde.


Zemes dzīļu resursu pārvaldības institucionālā sadrumstalotība neveicina arī kūdras ilgtspējīgu izmantošanu.

## Datu atšķirības dažādos informācijas avotos

Latvijas administratīvo teritoriju un teritoriālo vienību zemes pārskats (turpmāk Zemes pārskats) sniedz ziņas par zemes sadalījumu valstī (uz 2016. gada 1. janvāri) pa nekustamā īpašuma lietošanas mērķu grupām un zemes lietošanas veidiem, ievērojot nekustamā īpašuma tiesību statusu un īpašnieka statusu. Zemes pārskatā norādīts, ka zemes ar zemes lietošanas veidu “purvs” uz 2016. gada 1. janvāri valstī ir 3,5% (226 544,1 ha) no nekustamā īpašuma valsts kadastra informācijas sistēmā (turpmāk – NĪVK IS) reģistrētās kopplatības. Zemes pārskatā arī redzams, ka purvu izplatība ir mainīgs lielums un atšķiras pa gadiem, piemēram 2002. gadā ir bijuši 5,0%, bet 2010. gadā – 3,9%. Saskaņā ar sniegto skaidrojumu, Zemes pārskatā norādītā purvu platība mainās tādēļ, ka, veicot zemes uzmērīšanu, tiek precizētas dažādu zemes lietojuma veidu platības.

Izvērtējot kūdras ieguves vietas (licences laukumus) pēc zemes lietošanas veidiem secināts, ka zemes platībās, uz kurām izsniegta zemes dzīļu izmantošanas licence, ne vienmēr tiek realizēta ar derīgo izrakteņu ieguvi saistīta darbība vai attiecīgās licences turētājs pēc kūdras ieguves teritorijas ierīkošanas, nav veicis nepieciešamās darbības zemes lietojuma veida maiņai normatīvajos aktos noteiktajā kārtībā.

Savukārt ģeologi uzskata, ka kūdras atradnes aizņem 10,5% Latvijas teritorijas.



Attēls Nr.1 Latvijas kūdras resursi atbilstoši ģeoloģijas fonda informācijai

Datu atšķirības dažādos informācijas avotos un tas, ka digitālā ģeoloģiskā un ģeotelpiskā informācija no dažādiem avotiem ne vienmēr ir savstarpēji savietojama, neļauj izdarīt korektus secinājumus gan par kūdras resursiem, gan par zemes lietojuma veidiem, kas traucē izdarīt ticamus aprēķinus par siltumnīcefekta gāzu emisijām no purviem vai organiskajām augsnēm. Pilnvērtīga Latvijas kūdras resursu ģeoloģiskā kartēšana un kūdras fonda aktualizācija vienlaikus ar digitālās ģeoloģiskās informācijas sistēmas pilnveidošanu nodrošinātu iespēju saskaņot zemes dzīļu izmantošanas licencēs norādīto ar situāciju dabā, uzturēt aktuālu informāciju par derīgo izrakteņu apjomiem un krājumu bilanci un salāgot zemes dzīļu informāciju dažādās atradnes daļās.

Kūdras atradņu ģeotelpiskie dati lielā apjomā joprojām ir tikai papīra formātā, tie nav digitalizēti atbilstoši šodienas lietošanas prasībām, sistematizēti un elektroniski apstrādājami, kas ļautu nepieciešamās informācijas mērķtiecīgu, ātru, vispusīgu apstrādi un analīzi, tādējādi iegūstot pilnvērtīgu informāciju par kūdras atradnes raksturojošiem rādītājiem un tajā ietilpstošiem resursiem (kvalitatīvie un kvantitatīvie rādītāji). Šāda veida datu neesamība, kā arī elektroniski izveidoto datu bāzu nesavietojamība ar telpiskajiem datiem apgrūtina vai daļēji padara neiespējamu datu pilnvērtīgu lietošanu, kā arī operatīvas un kvalitatīvas nepieciešamās informācijas iegūšanu visiem lietotājiem, tostarp valsts institūciju vajadzībām.

Informācija par kūdras atradņu ģeoloģisko, inženierģeoloģisko, izstrādē esošo kūdras atradņu izstrādes projekta dokumentāciju un vēsturiski sagatavoto kūdras fonda pasu datiem par atradnēm, kuras iekļautas kūdras fondā, neatrodas vienuviet. Viens no pilnīgākajiem un būtiskākajiem pamatinformācijas avotiem par kūdras resursiem ir agrākā Valsts ģeoloģijas fonda informācija. Šīs informācijas uzturētājs ir VSIA “Latvijas Vides, ģeoloģijas un meteoroloģijas centrs”. Daļa pirmmateriālu un sākotnējās informācijas par Latvijas kūdras resursiem atrodas VSIA „Meliorprojekts”, Latvijas Lauksaimniecības muzejā Talsos un privātos arhīvos, nevis Valsts ģeoloģijas fondā, kā to nosaka normatīvie akti. Nepieciešams risināt jautājumu par šo materiālu pievienošanu valsts ģeoloģijas fondam un atbilstošu uzglabāšanu.

Siltumnīcefekta gāzu (turpmāk – SEG) emisiju rēķināšanai no platībām, kur notiek kūdras ieguve, kā arī no renaturalizētām, apmežotām vai lauksaimniecībā izmantotām izstrādāto kūdras atradņu  platībām Latvijai ir jāizmanto Klimata pārmaiņu starpvaldību padomes izstrādātās SEG inventarizācijas vadlīnijas. Tajā pašā laikā Latvija var arī izstrādāt nacionālos emisijas faktorus SEG emisiju aprēķināšanai, taču, lai tās būtu iespējams izmantot, tās ir jāpamato, jāverificē un tām jāsaņem starptautisks apstiprinājums.

Aizsargjoslu likums nosaka pienākumu noteikt purvu aizsargjoslas un saskaņā ar Apgrūtināto teritoriju informācijas sistēmas likumu dati par purvu aizsargjoslām iekļaujami šajā sistēmā. Atbildīgo institūciju rīcībā nav aktuālu datu par purviem, tādējādi, izstrādājot teritorijas attīstības plāna grafisko daļu, dažos gadījumos dabīgie purvi tiek jaukti ar kūdras ieguves vietām un aizsargjosla noteikta ieguves vietai. Ja ieguves vietai piekļaujas purvs, aizsargjoslai būtu jāpārklājas ar ieguves vietu. Aprobežojumus purvu aizsargjoslā nosaka Meža likums. Ja ieguves vietā meža nav, tad šāda aizsargjosla zaudē jēgu. Līdz ar to minēto izpilde ir apgrūtināta.

## Derīgo izrakteņu vietas rekultivācija pēc ieguves pabeigšanas

Normatīvie akti nosaka pienākumu derīgo izrakteņu ieguvējam pēc ieguves pabeigšanas veikt derīgo izrakteņu ieguves vietas rekultivāciju. Rekultivācijas mērķis ir nodrošināt pilnvērtīgu ieguves vietas turpmāku izmantošanu pēc derīgo izrakteņu ieguves pabeigšanas. Ir virkne kūdras atradņu, kur, laika gaitā mainoties īpašuma formām, ieguve vairs nenotiek, bet netiek arī veikta rekultivācija. Kamerāli identificēti 190 laukumi ar kopējo platību 26 228 ha, kuros dažādos laika periodos ir veikta vai iespējams ir veikta kūdras ieguve ar dažādām kūdras ieguves metodēm (3. pielikums “Vēsturiskās kūdras ieguves vietas”). Šādas teritorijas nosauktas par vēsturiskajām kūdras ieguves teritorijām[[4]](#footnote-5). Identifikācijai izmantota informācija par pagājušajā gadsimtā izstrādē esošajām atradņu teritorijām no LPSR kūdras fonda pēc stāvokļa uz 1980. gada 1. janvāri, aktuālā informācija no kūdras ieguves licenču ģeodatubāzes, kā arī dažāda laika periodu Latvijas Ģeotelpiskās informācijas aģentūras turējumā esošās ortofotokartes un topogrāfiskās kartes. 3. pielikums ir informatīvs saraksts tālākai izvērtēšanai.

Ir jāveic vēsturisko kūdras ieguves vietu apsekošana un jāpieņem lēmums par rekultivācijas veidu. Informācijas neesamība par šīm vietām apgrūtina lēmumu pieņemšanu zemes īpašniekiem vai tiesiskajiem valdītājiem, kas saistās ar to īpašumā jeb valdījumā esošās zemes saimniecisko izmantošanu, kā arī sniedz nepatiesu priekšstatu par atradnē ietilpušajiem resursiem un resursiem Latvijā kopumā. Savukārt, par ieguves vietām, kur jāuzsāk rekultivācija, derīgo izrakteņu ieguvējam nepieciešama informācija par labāko rekultivācijas veidu. Nepieciešams izstrādāt metodiku un darbības plānu teritoriju pilnvērtīgai izvērtēšanai no ģeoloģiskajiem (atradnē ietilpstošā resursa atlikuma, kvalitātes u.c. rādītājiem), saimnieciskajiem un bioloģiskajiem aspektiem, tādējādi iegūstot pārliecību par katras teritorijas tālāku izmantošanas mērķi un veidu.

## Speciālistu trūkums nozarē

Kopš pagājušā gadsimta otrās puses praktiski netiek veikta atbilstoša speciālistu sagatavošana kūdras nozarē, kā arī tādās ar to cieši saistītajās nozarēs kā meliorācija un purvu hidroloģija. Nepietiek arī uz purvu un kūdras atradņu izpēti orientētu hidroģeologu. Lai šo situāciju uzlabotu, jānodrošina speciālistu sagatavošanu kūdras nozarei svarīgās specialitātēs. Vienlaikus, sabiedrības izglītošana līdz šim, galvenokārt, notiek tikai purvu aizsardzības virzienā, kas arī nav mazsvarīgi, tomēr ir nepieciešams iepazīstināt sabiedrību arī ar saprātīgas kūdras ieguves un produktu ražošanas ar augstu pievienoto vērtību aspektiem, kā arī ar tautsaimniecisko nozīmi, ņemot vērā to, ka kūdras ieguve visbiežāk notiek valsts perifērijā, kur iedzīvotājiem ir pieejama mazāka darba vietu izvēle.

# Zemes dzīļu izmantošana politikas un attīstības plānošanas dokumentos

Atjaunotās Latvijas zemes dzīļu izmantošanas politikas izveide tika aizsākta 1995. gadā, Ministru kabinetam akceptējot koncepciju „Latvijas zemes dzīles”. Šīs koncepcijas uzdevums bija noteikt Latvijas zemes dzīļu izmantošanas stratēģiju valsts nodrošināšanai ar reģionālai plānošanai un ekonomikas attīstībai nepieciešamo informāciju par zemes garozas uzbūvi, tās derīgajām, bīstamajām īpašībām un resursiem, kā arī iezīmēt ģeoloģisko darbu realizācijas pamatvirzienus.

Valsts līmeņa attīstības plānošanas dokumentos, kā, piemēram, Latvijas ilgtspējīgas attīstības stratēģija 2030. gadam akceptēta 2010. gada 10. jūnijā (Latvija 2030) zemes dzīļu izmantošanas jautājums skarts vispārīgi. Vairāk kontekstā ar dabas resursiem un to izmantošanas jautājumu, lai gan Vides aizsardzības un reģionālās attīstības ministrija (turpmāk – VARAM), sniedzot atzinumus par šo dokumentu projektiem, ir norādījusi uz šīs nozares nozīmību.

**Latvijas ilgtspējīgas attīstības stratēģijā (Latvija 2030)** attiecībā uz dabas resursu izmantošanu minēts, ka ES ietvaros Latviju var uzskatīt par dabas kapitāla lielvalsti. Latvijas dabas kapitāla īpatsvars un sasniegtais dabas kapitāla saglabāšanā uzliek par pienākumu Latvijai būt ES valstīm par paraugu dabas kapitāla apsaimniekošanā arī pie jauniem attīstības izaicinājumiem. Latvijas lielākās dabas bagātības ir gan meži, augsne, zemes dzīles un ūdens, gan flora un fauna.

Zemes dzīļu resursi ir pieminēti, bet stratēģijā nav analizēti zemes dzīļu izmantošanas jautājumi vai sniegtas norādes turpmākām rīcībām. Latvijas ilgtspējīgas attīstības stratēģijā saistībā ar attīstības virzieniem minēts: „dažādot lauku ekonomiku, attīstot lauku tūrismu, amatniecību, bioloģisko lauksaimniecību, derīgo izrakteņu ieguvi un būvmateriālu ražošanu, transporta un citu pakalpojumu uzņēmumu attīstību, klasteru veidošanos u.c.;”, bet risinājumu sadaļā zemes dzīļu izmantošana nav vairs pieminēta. Latvijas ilgtspējīgas attīstības stratēģijas shēmā norādīts, ka kūdra ir uzskatāma par vienu no neatjaunojamiem dabas resursiem kopā ar naftu, oglēm, iežiem, minerāliem, dabas gāzi u.c.

**Nacionālajā attīstības plānā 2014.- 2020. gadam** (ar Saeimas deputātu priekšlikumiem akceptēts LR Saeimā 2012. gada 20. decembrī) zemes dzīļu izmantošana iekļauta uzdevumā „[438] Stimulēt zemes un citu dabas resursu ilgtspējīgu izmantošanu un bioloģisko daudzveidību, pielietojot vidi saudzējošas tehnoloģijas”.

**Vides politikas pamatnostādnēs 2014.–2020. gadam** (apstiprināts ar 2014. gada 26. marta Ministru kabineta rīkojumu Nr. 130 “Par Vides politikas pamatnostādnēm 2014.-2020. gadam) **(VPP)** paredzētas vairākas nozīmīgas reformas, tajā skaitā apņemšanās pilnveidot zemes dzīļu izmantošanas juridisko ietvaru un stiprināt institucionālo kapacitāti, nodrošinot efektīvu zemes dzīļu aizsardzību un valsts pārvaldību. Noteikts politikas mērķis: “*Nodrošināt sabiedrību ar mūsdienīgu, aktuālu informāciju par zemes dzīļu resursiem un mūsdienu ģeoloģiskajiem procesiem, kas tiek ņemta vērā attīstības plānošanā”. Rīcības virziens mērķa sasniegšanai ir* ***“****Izstrādāt zemes dzīļu izmantošanas stratēģiju (plānošanas dokumentu), katru derīgo izrakteņu veidu izdalot atsevišķi*”. VPP arī paredz noteikt dabas aizsardzības mērķus visiem aizsargājamo biotopu veidiem, balstoties uz ES nozīmes aizsargājamo biotopu izplatības un kvalitātes apzināšanas (biotopu kartēšana) rezultātiem. Šis uzdevums netieši var ietekmēt arī kūdras un sapropeļa izmantošanas nozari, jo daži no aizsargājamo biotopu veidiem ir arī purvu biotopi. Tomēr ne visi purvu veidi, un, it īpaši, ne visi potenciālie kūdras ieguves purvi atbilst aizsargājama biotopa pazīmēm. Taču, kamēr biotopu kartēšana nav noslēgusies un apkopoti pilnvērtīgi dati par visā valsts teritorijā sastopamajiem biotopiem un to kvalitāti, lemjot par kūdras izstrādei atvēlamajām platībām, pilnā apjomā jāpiemēro Vides aizsardzības likumā noteiktais piesardzības princips. VPP nosaka arī mērķus SEG samazināšanai un CO2 piesaistes nodrošināšanai no meža apsaimniekošanas, kā arī Latvijas gatavības pielāgoties klimata pārmaiņām un to izraisītajai ietekmei nodrošināšanai. Kūdras ieguve un izmantošana enerģētika rada SEG emisijas un tādējādi ir pretrunā ar SEG samazināšanas mērķiem. Turklāt ņemot vērā mitrzemju nozīmi oglekļa apritē, negatīvi tiek ietekmēta arī CO2 piesaiste ZIZIMM (Zemes izmantošana, zemes izmantošanas maiņa un mežsaimniecība) sektorā. Papildus, būtiski ņemt vērā, ka mitrzemēm ir liela loma lietusūdeņu uztveršanā, kas, intensificējoties klimata pārmaiņām, kļūs aizvien aktuālāka nepieciešamība.

**Enerģētikas attīstības pamatnostādnēs 2016. – 2020. gadam** (apstiprināts ar 2016. gada 9. februāra Ministru kabineta rīkojumu Nr. 129 „Par enerģētikas attīstības pamatnostādnēm 2016. – 2020. gadam”) minēts, ka 2013. gadā vietējie energoresursi nodrošināja 34,9% no kopējā primāro energoresursu patēriņa. Lielākā daļa no tiem bija atjaunojami energoresursi – koksnes biomasa, hidroresursi, vējš, biogāze, biodegvielas un vietējie energoresursi – kūdra, atkritumi. Norādīts, ka enerģētiskās neatkarības nodrošināšanai zināms potenciāls ir kūdras ieguvei. Enerģētiskās kūdras ieguvi jau sagatavotās kūdras atradnēs, kuru izstrādei ir spēkā esošas licences, var uzsākt aptuveni 4000 ha platībā, iegūstot vismaz 700 tūkst. t enerģētiskās kūdras gadā[[5]](#footnote-6). Latvijā 2015. gadā darbojas vairāk nekā 300 ūdenssildāmie katli, kuros tehnoloģiski būtu iespējams sadedzināt kūdru. Enerģijas ražošanai var izmantot ap 462 tūkst. t kūdras gadā. Tajā pat laikā, izmantojot kūdru kā kurināmo, ir svarīgi, ka nepasliktinās vides kvalitāte, it īpaši tas nav pieļaujami blīvāk apdzīvotajās vietās. Vienlaikus ir svarīgi, lai kūdras izmantošana neapdraud SEG emisiju samazināšanas mērķu sasniegšanu. Kūdras izmantošana katlos, kuru jauda pārsniedz 20 MW radītu papildus slogu Latvijas Eiropas Savienības (ES) Emisijas kvotu tirdzniecības sistēmas (ETS) dalībniekiem. Savukārt kūdras izmantošana zemākas jaudas katlos negatīvi ietekmētu valsts atbildībā esošā ES ETS neiekļauto darbību SEG emisiju samazināšanas mērķa izpildē.Runājot par siltumapgādi, pie iespējām minēts: „*Vietējo energoresursu plašāka izmantošana, īpaši centralizētā siltumapgādē, kā, piemēram, ģeotermālās enerģijas iespējas un kūdras izmantošana enerģijas ražošanai ņemot vērā vides, it īpaši gaisa kvalitātes, prasības*.”

Mērķa „Primāro energoresursu diversifikācija” sasniegšanai norādīti rīcības virzieni: „1.1. *Izvērtēt kūdras, ģeotermālās enerģijas iegūšanas un citu alternatīvo avotu efektīvas izmantošanas iespējas un ar to iegūšanu saistītos apstākļus, ņemot vērā tās iegūšanas un izmantošanas ietekmi uz vidi.”; „4.2.2. Veicināt biomasas un kūdras izmantošanu energoapgādē, piešķirot tam Eiropas Savienības (turpmāk – ES) fondu atbalstu, nodrošināt atbilstošu attīrīšanas tehnoloģiju uzstādīšanu šo iekārtu radīto gaisu piesārņojošo vielu emisiju ierobežošanai*.”

Informatīvajā ziņojumā **Latvijas Enerģētikas ilgtermiņa stratēģija 2030 - konkurētspējīga enerģētika sabiedrībai** (apstiprināts 2013. gada 28. maijā MK) sadaļā par energoapgādes drošības jautājumiem kā viens no darbības virzieniem minēts: „*veicināt vietējo energoresursu ieguves potenciālu, tajā skaitā kūdras ieguvi un slānekļa gāzes un naftas potenciāla tālāku izpēti, kā arī pieņemt atbilstošu regulējumu ogļūdeņražu izpētes un ieguves investīciju vides nostiprināšanai*.”

**Latvijas tūrisma attīstības pamatnostādnēs 2014. – 2020. gadam** (Ministru kabineta rīkojums Nr. 326, 2014. gada 3. jūlijā) purvi kā dabas tūrisma sastāvdaļa minēti pie stratēģiskajiem tūrisma produktiem un dots ieteikums veidot jaunus dabas tūrisma produktus, attīstot produktus, kas balstīti uz dabas izziņu (piemēram, putnu vērošana, purva biotopu izziņa, rasenes barošanās procesa vērošana u.c.), kas būtu nozīmīgi papildus piesaistes elementi kādam citam pamatproduktam. Arī dziedniecības dūņas minētas pie stratēģiskajiem tūrisma produktiem un norādīts, ka nepieciešams strādāt pie dziedniecības dūņu sertificēšanas.

**Sasaiste ar ES un starptautiskajiem politikas plānošanas dokumentiem**

ES politikas dokumenti tiešā veidā neattiecas uz kūdras ieguvi, tomēr tie attiecas uz saistītajām jomām – dabas aizsardzību, klimata izmaiņām, atjaunojamo energoresursu izmantošanu.

Latvijai rekomendējoša ir ES 2006. gada septembrī pieņemtā **Augsnes aizsardzības tematiskā stratēģija** (Eiropas Komisijas 2006. gada 22. septembra paziņojums „Tematiskā stratēģija augsnes aizsardzībai”). Tajā norādīts, ka zūd augsnes auglība, ogleklis un bioloģiskā daudzveidība.

**ES bioloģiskās daudzveidības stratēģija laikposmam līdz 2020. gadam** (2011. gada 03. marta Eiropas Komisijas paziņojums „Mūsu dzīvības garantija, mūsu dabas kapitāls – bioloģiskās daudzveidības stratēģija līdz 2020. gadam”) pamatmērķis ir līdz 2020. gadam apturēt bioloģiskās daudzveidības izzušanu un ekosistēmu pakalpojumu degradāciju ES un atjaunot tos, ciktāl reāli iespējams, vienlaikus palielinot ES ieguldījumu, lai novērstu bioloģiskās daudzveidības izzušanu visā pasaulē. Lai sasniegtu šo mērķi stratēģijā ir iekļauti 20 uzdevumi,  no kuriem pirmajā - pilnībā īstenot Putnu direktīvu (Padomes 1979. gada 2. aprīļa Direktīva 79/409/EEK par savvaļas putnu aizsardzību) un Biotopu direktīvu (Padomes 1992. gada 21. maija Direktīva 92/43/EEK par dabisko dzīvotņu, savvaļas faunas un floras aizsardzību) -  paredzēts, ka dalībvalstis turpinās integrēt sugu un biotopu aizsardzības un pārvaldības prasības galvenajās ar zemes un ūdens izmantošanu saistītajās rīcībpolitikās, ko īsteno gan Natura 2000 teritorijās, gan ārpus tām. Turklāt stratēģijā iekļauts uzdevums uzturēt un atjaunot ekosistēmas un to pakalpojumus.

Saskaņā ar **ANO Vispārējās konvencijas par klimata pārmaiņām (turpmāk – Klimata pārmaiņu konvencija)** prasībām dalībvalstīm, tajā skaitā Latvijai, katru gadu Klimata pārmaiņu konvencijas sekretariātam) ir jāsniedz inventarizācija par siltumnīcefekta gāzu (SEG) emisijām un to piesaisti valstī. SEG inventarizācija ir sagatavota saskaņā ar Klimata pārmaiņu starpvaldību padomes (KPSP) izstrādātām un Līgumslēdzēju pušu Konferencē (COP) apstiprinātām metodoloģijām, un ziņošanas vadlīnijām.

Aptverot tikai 3% no pasaules zemes, kūdrāji satur apmēram 500 Gt oglekļa kūdrā. Kūdras ieguves rezultātā rodas ievērojamas oglekļa dioksīda un metāna emisijas. Eiropas Parlamenta un Padomes 2009. gada 23.aprīļa direktīvas par atjaunojamo energoresursu izmantošanas veicināšanu un ar ko groza un sekojoši atceļ Direktīvas 2001/77/EK un 2003/30/EK 2.panta a) apakšpunkts noteic, ka *“enerģija, kas iegūta no atjaunojamajiem energoresursiem” ir enerģija no atjaunojamajiem nefosiliem energoresursiem, proti, vēja, saules, aerotermālā, ģeotermālā, hidrotermālā un jūras enerģija, hidroenerģija un biomasas enerģija; atkritumu poligonu un notekūdeņu attīrīšanas iekārtu gāzes un biogāzes enerģija”*. Savukārt, Enerģētikas likuma 1.panta 1.punkts noteic, ka *“atjaunojamie energoresursi — vēja, saules, ģeotermālā, viļņu, paisuma un bēguma, ūdens enerģija, kā arī aerotermālā enerģija (siltumenerģija, kura uzkrājas gaisā), ģeotermālā enerģija (siltumenerģija, kura atrodas zem cietzemes virsmas) un hidrotermālā enerģija (siltumenerģija, kura atrodas virszemes ūdeņos), atkritumu poligonu un notekūdeņu attīrīšanas iekārtu gāzes, biogāze un biomasa”*. Kurināmo (energoresursu) klasifikācija tiek veikta, ņemot vērā spēkā esošo tiesisko regulējumu, kas ir noteikts un tiek piemērots gan valsts līmenī, gan arī vienoti ES līmenī. LR Centrālā statistikas pārvalde apkopo informāciju par energoresursu ražošanu, importu, eksportu un patēriņu valstī saskaņā ar Regulas (EK) Nr. 1099/2008 par enerģētikas statistiku B pielikumu un izstrādā Latvijas Energobilanci. Šīs regulas B pielikuma ir definēts, ka kūdra ir energoprodukts. Šī definīcija neskar atjaunojamās enerģijas resursu definīciju Direktīvā [2009/28/EK](http://eur-lex.europa.eu/LexUriServ/LexUriServ.do?uri=OJ:L:2009:140:0016:01:LV:HTML) par atjaunojamo energoresursu izmantošanas veicināšanu un 2006. gada KPSP vadlīnijas valsts SEG uzskaitei. Līdz ar to ne Direktīvā [2009/28/EK](http://eur-lex.europa.eu/LexUriServ/LexUriServ.do?uri=OJ:L:2009:140:0016:01:LV:HTML), ne arī atbilstošos Latvijas tiesību aktos nav definēts termins „kūdra”.

# Turpmākās rīcības plānojums

|  |  |  |  |  |
| --- | --- | --- | --- | --- |
| **Politikas mērķis** | **Nodrošināt kūdras ilgtspējīgu apsaimniekošanu** | | | |
| **Uzdevumi un galvenie pasākumi izvirzītā mērķa sasniegšanai** | **Izpildes termiņš** | **Atbildīgā institūcija** | **Līdzatbildīgā institūcija** | **Finansējumu avoti** |
| **Rīcības virziens mērķa sasniegšanai** | **Veikt kūdras atradņu inventarizāciju un nodrošināt ilgtspējīgu kūdras resursu apsaimniekošanu un izmantošanu tautsaimniecībā** | | | |
| 1.1 Nodrošināt valstī vienotu ģeotelpiskās informācijas sistēmas izveidi aktuālu kūdras resursu datu uzturēšanai, publiskai pieejamībai un izmantošanai. | 2022 | VARAM/LVĢMC | ZM | Valsts budžets, ES fondi, projekti |
| 1.2 Veikt kūdras resursu ģeoloģisko kartēšanu, Kartēšanas rezultātā noteikt potenciāli rūpnieciski pieejamos un izmantojamos kūdras resursus. | 2022. | VARAM/LVĢMC | ZM | Valsts budžets, ES fondi, projekti |
| * 1. Izvērtēt valstī pieejamos kūdras resursus un, ņemot vērā ekonomiskos, sociālos, bioloģiskās daudzveidības un klimata aspektus, nodrošināt, ka līdz 2050. gadam izmantošanai tautsaimniecībā pieejamā kūdrāju platība un resurss ir ne mazāks kā 2017. gada 1. janvārī esošā licences laukumu platība un kūdras resursa apjoms | 2022. | VARAM | ZM, EM | Valsts budžets, ES fondi, projekti |
| * 1. Apzināt degradēto purvu platības, tajā skaitā platību vēsturiskās ieguves vietas (kur kūdras ieguve pārtraukta un nav atjaunota) prioritāru rekultivāciju, ja vien tajās nav iespējama un nav plānojama kūdras ieguve. | 2019. | VARAM |  | Valsts budžets |
| 1.5 Veicināt kūdras iekšējo patēriņu reģionos, kas ļaus nodrošināt darba vietas attiecīgā reģionā. | 2023. | EM, LM | VARAM | ES fondi |
| 1.6 Veicināt kūdras resursu ilgtspējīgu izmantošanu, nodrošinot “tumšās” kūdras izmantošanu enerģētikā, tādejādi stiprinot valsts enerģētisko neatkarību. | 2020. | EM, VARAM |  | Valsts budžeta līdzekļi |
| 1.7 Izvērtēt iespēju noteikt kūdru kā biomasu, iesaistot diskusijā dažādu saistīto sfēru pārstāvjus un ņemot vērā starptautisko normu prasības. | 2023 | VARAM | EM | Valsts budžeta līdzekļi |
| **Rīcības virziens mērķa sasniegšanai** | **Pilnveidot purvu izmantošanas juridisko ietvaru un celt institucionālo kapacitāti** | | | |
| 2.1 Ievērojot aktuālās zināšanas par kūdras resursiem un tehnoloģijām, pilnveidot normatīvo aktu prasības, mazinot to radīto administratīvo slogu, rosinot grozījumus normatīvajos aktos zemes dzīļu izmantošanas, meliorācijas un būvniecības jomās. | 2019. | VARAM | ZM, EM | Valsts budžets |
| 2.2 Pilnveidot kūdras nozares valsts pārvaldību, mazinot iesaistīto institūciju skaitu un ceļot to kapacitāti. | 2020 | VARAM |  | Valsts budžets |
| 2.3Izstrādāt vienotu terminoloģiju par purviem un kūdru, ņemot vērā starptautisko pieredzi un tiesību aktus | 2018. | LKA | VARAM, LZA, augstākās izglītības iestādes | ES fondi, projekti |
| 2.4 Pilnveidot normatīvo regulējumu, lai veicinātu purvu un kūdras resursu ģeoloģisko izpēti | 2018. | VARAM | IZM | Valsts budžets |
| 2.5 Izstrādāt vadlīnijas, lai nodrošinātu teritoriju pilnvērtīgu izvērtēšanu lēmumu pieņemšanai un darbības plānu izstrādei teritoriju rekultivācijai, izvēloties piemērotāko rekultivācijas veidu. | 2019. | VARAM | DAP, ZM, augstākās izglītības iestādes, LKA | ES fondi, dažādi projekti |
| 2.6 Izstrādāt un verificēt nacionālos SEG emisiju un CO2 piesaistes emisijas faktorus pamatavotu uzskaitei dabīgos purvos, degradētos purvos un platībās, kur notiek kūdras ieguve, kā arī renaturalizētās, apmežotās vai lauksaimniecībā izmantotās izstrādāto kūdras atradņu  platībās. | 2019. | ZM | IZM, VARAM | Valsts budžets, ES fondi, projekti |
| 2.7 Izstrādāt un verificēt metodiku organisko augšņu izplatību un īpašības raksturojošo  darbības datu iegūšanai. | 2021. | VARAM, ZM | IZM | Valsts budžets, ES fondi, projekti |
| 2.8 Ieviest mehānismu SEG emisiju, kas rodas kūdras kā energoresursa izmantošanai enerģijas ražošanā Latvijā iekārtās, kas nav iekļautas likuma “Par piesārņojumu” 2.pielikumā,kompensācijai, sākot ar 2021. gadu | 2019. | VARAM | FM, EM | Valsts budžets |
| 2.9 Pilnveidot normatīvo aktu prasības, nosakot prasības gaisa piesārņojuma ierobežošanai no sadedzināšanas iekārtām ar nominālo ievadīto siltumjaudu līdz 20MW kurās tiek izmantota kūdra. | 2019. | VARAM |  | Valsts budžets |
| 2.10 Izvērtēt purvu aizsargjoslu efektivitāti un nepieciešamības gadījumā izstrādāt purvu aizsargjoslu noteikšanas metodiku. | 2020 | VARAM |  | Valsts budžets |
| **Rīcības virziens mērķa sasniegšanai** | **Pilnveidot informācijas pieejamību un veicināt zinātnisko pētniecību un inovatīvus risinājumus kūdras ieguvei un izstrādei** | | | |
| 3.1 Veikt kūdras atradņu datu digitalizāciju un ar to saistīto datu bāzu pilnveidošanu, tajā skaitā ievērojot arī INSPIRE direktīvas prasības. | 2022. | LVĢMC |  | Valsts budžets, ES fondi, projekti |
| 3.2 Nodrošināt ģeoloģiskā informācijas par kūdras atradnēm publisku pieejamību un izmantošanu, izmantojot GIS rīkus. | 2022 | LVĢMC |  | Valsts budžets, ES fondi, projekti |
| 3.3 Izveidot informācijas pārvaldības sistēmu, kas nodrošina, ka visa ar purviem saistītā ģeoloģiskā informācija nonāk Valsts ģeoloģijas fondā. | 2020. | VARAM, LVĢMC | ZM | Valsts budžeta līdzekļi |
| 3.4 Veicināt iespējas iegūt zināšanas kūdras nozarei svarīgās specialitātēs (tai skaitā purvu hidroloģijā, meliorācijā, purvu ģeoloģijā):  3.4.1. ieviešot apmācības kursus attiecīgās specialitātēs;  3.4.2. veicinot prakses iespējas uzņēmumos;  3.4.3. organizējot izglītojošas nodarbības interesentiem un skolēniem, lai papildinātu zināšanas par purviem, ezeriem un ar tiem saistītiem dabas procesiem plašā aspektā. | 2020. | IZM | augstākās izglītības iestādes, Vides izglītības un zinātnes padome, LKA | Valsts budžets, ES fondi, komersantu līdzekļi |
| 3.5 Veicināt sabiedrības izglītību derīgo izrakteņu ieguvē, apsaimniekošanā un izmantošanā:  3.5.1 Izglītot valsts, pašvaldību un citu iestāžu darbiniekus un sabiedrību, izmantojot seminārus, multimedijus u.c., rīkot seminārus žurnālistiem un citiem speciālistiem, kam nepieciešamas zināšanas par nozari;  3.5.2. Informēt un sniegt rekomendācijas uzņēmējiem un privāto purvu īpašniekiem:  3.5.2.1 par videi draudzīgākām un ekonomiski efektīvākajām apsaimniekošanas metodēm;  3.5.2.2 par klimata pārmaiņu mazinošu un videi draudzīgu kūdras ieguvi;  3.5.2.3 par dabas daudzveidībai labvēlīgiem rekultivācijas pasākumiem. | Regulāri | LKA,  augstākās izglītības iestādes, Dabas muzejs |  | Komersantu līdzekļi, ES fondi, dažādi projekti |
| 3.6 Veikt pētījumus, kuri sniedz informāciju un zināšanas kūdras ieguvē un izmantošanā:  3.6.1 par nosusināšanas ietekmi uz kūdras ieguves laukiem piegulošajām platībām  3.6.2 par tehnoloģiju pilnveidošanu, lai samazinātu nosusināšanas negatīvo ietekmi. | 2023. | IZM, LKA, augstākās izglītības iestādes | VARAM | Valsts budžets, ES fondi, projekti |
| 3.7 Veikt kūdras pašaizdegšanās procesu pētījumus un monitoringu un meklēt inovatīvus ugunsdrošības risinājumus. | 2019. | augstākās izglītības iestādes, LKA, komersanti | IZM | Komersantu līdzekļi, ES fondi, projekti |
| 3.8 Veikt kūdras izmantošanas iespēju pētījumus, izstrādāt kūdras produktu prototipus:  3.8.1Veicināt materiālu aizstāšanu esošos produktos, izmantojot kūdru, un jaunu kūdras produktu izstrādāšana, it īpaši tādu produktu, kam ir ilgs kalpošanas laiks | Regulāri | augstākās izglītības iestādes, komersanti | IZM | Komersantu līdzekļi, ES fondi, projekti |
| 3.9 Veikt pētījumus par kūdras sastāva un veidošanās apstākļu savstarpējām kopsakarībām. | Regulāri | augstākās izglītības iestādes, komersanti | IZM | Komersantu līdzekļi, ES fondi, projekti |

1. Projekta atskaite „Latvijas kūdras atradņu datu kvalitātes analīze, ieteikumu sagatavošana to uzlabošanai un izmantošanai valsts stratēģijas pamatdokumentu sagatavošanā”, pieejama <https://www.lvafa.gov.lv/materiali/petijumi/188-multisektorialie-projekti/pmp2015/224-latvijas-kudras-atradnu-datu-kvalitates-analize-ieteikumu-sagatavosana-to-uzlabosanai-un-izmantosanai-valsts-strategijas-pamatdokumentu-sagatavosana> [↑](#footnote-ref-2)
2. Detālāka informācija par to, kas ir potenciāli rūpnieciska kūdras atradne, pieejama Pamatnostādnes “Kūdras ilgtspējīgas izmantošanas stratēģija 2018. - 2050. gadam” 1. pielikumā 43.lpp. [↑](#footnote-ref-3)
3. Latvijas PSR Kūdras fonds uz 1980. gada 1. janvāri. Latvijas Valsts meliorācija projektēšanas institūts. [↑](#footnote-ref-4)
4. Detālāka informācija par vēsturiskajām kūdras ieguves vietām pieejama Pamatnostādnes “Kūdras ilgtspējīgas izmantošanas stratēģija 2018. - 2050. gadam” 1. pielikumā 47. lpp. [↑](#footnote-ref-5)
5. Latvijas Kūdras ražotāju asociācijas informācija. [↑](#footnote-ref-6)